b'\n_START_ARTICLE_\nMos\xc4\x97d\xc5\xbeio pilkapiai\n_START_SECTION_\nPilkapiai\n_START_PARAGRAPH_\n\xc4\xaerengti pakilesn\xc4\x97je sl\xc4\x97nio  vietoje, kurios \xc5\xa1iaur\xc4\x97s pus\xc4\x97je st\xc5\xabkso 5 rekonstruot\xc5\xb3 pilkapi\xc5\xb3 sampilai. J\xc5\xb3 skersmuo 7\xe2\x80\x9310 m, auk\xc5\xa1tis iki 1 metro. Aplinkui pilkapius auga jauni medeliai, o \xc4\xaf rytus stovi anotacinis \xc5\xbeenklas. _NEWLINE_1988 m. pilkapiai paskelbti vietin\xc4\x97s reik\xc5\xa1m\xc4\x97s archeologijos paminklu, 1997 m. \xc4\xafra\xc5\xa1yti \xc4\xaf nekilnojam\xc5\xb3j\xc5\xb3 kult\xc5\xabros vertybi\xc5\xb3 registro archeologini\xc5\xb3 viet\xc5\xb3 s\xc4\x85ra\xc5\xa1\xc4\x85, 2005 m. pripa\xc5\xbeinti valstyb\xc4\x97s saugoma kult\xc5\xabros vertybe._NEWLINE_Teritorijos plotas 17 880 m\xc2\xb2.\n_START_SECTION_\nTyrimai\n_START_PARAGRAPH_\n1959 m. i\xc5\xa1ai\xc5\xa1kino, o 1960 m. topografin\xc4\x99 nuotrauk\xc4\x85 dar\xc4\x97 Ignas Jablonskis. 1987 m. \xc5\xbevalg\xc4\x97 Mokslin\xc4\x97 metodin\xc4\x97 kult\xc5\xabros paminkl\xc5\xb3 apsaugos taryba (vadovas Bronius Dakanis), 2016 m. \xe2\x80\x93 Kult\xc5\xabros paveldo centras (Ar\xc5\xabnas Strazdas, Jonas Bal\xc4\x8di\xc5\xabnas, Algirdas Skrupskelis)._NEWLINE_1960 m. u\xc5\xbefiksuoti 8 pilkapiai, kuri\xc5\xb3 skersmuo 7\xe2\x80\x9318 m, auk\xc5\xa1tis \xe2\x80\x93 80 cm. 1972 m. Mos\xc4\x97d\xc5\xbeio kol\xc5\xabkis 3 pilkapius sunaikino, o kit\xc5\xb3 sampilus nuard\xc4\x97. J\xc5\xb3 vietoje I. Jablonskis rado lipdytos keramikos ir degintini\xc5\xb3 kaul\xc5\xb3. Padedant gydytojui Vaclovui Intui pilkapyno ardymas buvo sustabdytas, o 1973 m. Kretingos kra\xc5\xa1totyros muziejus atliko tyrimus (vadovas I. Jablonskis). _NEWLINE_1973 m. i\xc5\xa1tirtas 120 m\xc2\xb2 plotas, kuriame aptikti 6 degintiniai \xc5\xbemoni\xc5\xb3 kapai, surinkta lipdyt\xc5\xb3 puod\xc5\xb3 \xc5\xa1uki\xc5\xb3 lygiu bei br\xc5\xabk\xc5\xa1niuotu pavir\xc5\xa1iumi. Nustatyta, kad pilkapi\xc5\xb3 pagrindai ir tarpai tarp pilkapi\xc5\xb3 buvo i\xc5\xa1gr\xc4\xafsti akmenimis, o sudegint\xc5\xb3 mirusi\xc5\xb3j\xc5\xb3 palaikai laidoti ant grindinio arba po juo i\xc5\xa1kastose duobel\xc4\x97se, suberiant juos \xc4\xaf kr\xc5\xabveles arba lipdytas urnas. Kapas aplinkui buvo apdedamas guls\xc4\x8diais arba statmenais akmenimis, o vir\xc5\xa1 jo sukraunamas akmen\xc5\xb3 sampilas._NEWLINE_I\xc5\xa1tirti kapai datuojami V\xe2\x80\x93IV a. prie\xc5\xa1 m. e. Suardytoje dalyje rasta I t\xc5\xabkstantme\xc4\x8dio pr. m. e. degintini\xc5\xb3 kap\xc5\xb3 liekan\xc5\xb3. _NEWLINE_Po tyrim\xc5\xb3 penki pilkapiai rekonstruoti.'